ઝંઝીર ખૂબ સફળ થઈ પણ એ પહેલા તેમને ‘હેરાફેરી’ મળી ગઈ હતી, અને તેમની મિત્ર જયા ભાદુડી સાથે વિદેશ ફરવા જવાનો નિર્ણય પણ તેમણે કરી લીધો. પરંતુ તેમના પિતાએ કહ્યું કે લગ્ન કરીને જ તેઓ જઈ શકે, અને ફક્ત બે જ દિવસમાં લગ્ન સંપન્ન થઈ ગયા. પ્રેમલગ્ન હોવા છતાં તેઓએ કદી એ પ્રેમની શબ્દો દ્વારા અભિવ્યક્તિ કરી નથી, કે ન લગ્ન પ્રસ્તાવ માટે એવી કોઈ વિશેષ અભિવ્યક્તિ. બંને સમજી ગયા કે એક બીજા માટે અપરિહાર્ય છે. એ લગ્ન થયા ૩ જૂન ૧૯૭૩ના દિવસે. અમિતાભ કહે છે, “જયાને પસંદ કરવા પાછળનું કારણ હતું તેની સૌમ્યતા, મને તેનામાં એક સંપૂર્ણ સ્ત્રી દેખાઈ હતી, પત્ની તરીકે મારે એવી સ્ત્રી જોઈતી હતી કે જે મારા પરિવારને સમજવાનો પ્રયત્ન કરે, મારા માતાપિતાને મનથી સાચવે, લગ્ન કરીને અલગ રહેવાની માનસિકતા કદી હતી નહીં, એટલે જ પત્ની તરીકે ભણેલી, ઘરેલુ, વિશાળ હ્રદયવાળી, સુરુચિ સંપન્ન, ભદ્ર સ્ત્રીની કામના કરેલી. એવી વહુ જેનાથી મારા માતા પિતા સંતુષ્ટ હોય, ખુશ હોય. જયા મને એ રીતે ઉપર્યુક્ત લાગી હતી.”